# PED4405 Innsamling og analyse av feltdata i organisasjonerEmneevaluering Høst 2023

Emneansvarlig: Monika Nerland

Øvrige faglærere: Charlott Sellberg, Ida M Lunde

Emnet har som formål å gi innsikt og praktiske ferdigheter i metoder som er sentrale for å kunne gjennomføre et masteroppgavearbeid, med vekt på feltarbeid i arbeidsliv og arbeidsorganisasjoner. Det er et anvendt metodeemne, der det legges vekt på å jobbe praktisk med oppgaver i og mellom undervisningsøktene. Emnet har mappevurdering som arbeids- og eksamensform. Studentene arbeidet med tre oppgaver gjennom emnet, og fikk tilbakemeldinger på disse fra faglærere og gjennom hverandrevurdering. To av mappearbeidene ble videreutviklet og satt inn i en eksamensmappe, som også inneholdt en innledning og et refleksjonsnotat. Eksamensmappene ble vurdert gjennom skalaen Bestått / Ikke bestått.
16 studenter var oppmeldt til emnet, og samtlige fikk karakteren Bestått.

**Gjennomføring av evalueringen**Underveisevaluering: En representant fra studentene samlet erfaringer og innspill fra gruppen etter undervisningen 14. november og sendte dette til faglærer. Kontinuerlig erfaringsutveksling i seminarene.

Sluttevaluering: Muntlig siste undervisningsdag, 28.11 (9 studenter deltok), samt skriftlig gjennom at erfaringer med emnet inngikk i refleksjonsnotatene i eksamensmappen.

**Tilbakemeldinger fra studentene**Underveisevalueringen viste at studentene opplevde emnet som nyttig og praktisk anlagt. Det ble trukket frem nyttigheten ved at foreleserne i faget trekker frem konkrete eksempler i undervisningen. Eksempelvis hvordan man kan gjennomføre en tematisk og en narrativ analyse. Studentene fant det også verdifullt å få tilbakemelding på oppgaver underveis fra faglærere med ulike metodiske erfaringer, samt å diskutere arbeidene og gi hverandrevurdering i grupper. Flere studenter påpekte at de gjerne skulle hatt mer tid på de ulike oppgavene, særlig oppgaven om å planlegge og gjennomføre et intervju. Opplegget med å introdusere en oppgave og metodisk tilnærming en undervisningsdag som så jobbes med til neste gang var produktivt.

Sluttevalueringen bekreftet dette inntrykket. Emnet oppleves som en viktig arena for å utvikle praktisk metodekunnskap, og flere påpekte at de forsto temaer fra tidligere metodekurs bedre etter denne erfaringen. Forslag til endringer var å klargjøre bedre første undervisningsdag hvordan sluttproduktet – eksamensmappen – skal se ut, og sikre felles forståelse for hva det krever å jobbe med og videreutvikle mappeproduktene. Flere studenter opplevde at de hadde tatt for lett på hva oppgavene krever og blitt overrasket over forventet arbeidsinnsats. Det ble også kommentert at intervjumetode bør gjennomgås bedre før denne oppgaven gjennomføres.

Opplegget med mappevurdering ble mottatt positivt. Noen kommenterte at de nok kunne hatt ytterligere utbytte av emnet dersom de hadde kommet lenger i arbeidet med egen masteroppgave og visste mer om hvilke metodetilnærminger de kom til å bruke.

**Faglærers vurdering**Dette var andre gang opplegget med mappevurdering ble gjennomført, og vurderingen er at det bør videreføres. Vekten bør fortsatt ligge på praktiske øvelser og formativ vurdering, og det er naturlig at karakteruttrykket er Bestått/Ikke bestått. Tilbakemeldingene om forventningsavklaring og introduksjon av oppgavene vil følges opp. Frammøtet til undervisningen var lavere enn ønsket, noe som antakelig skyldes at mange jobber ved siden av studiet. Selv om oppgaver og innlevering av utkast ble fulgt opp av alle gikk dette noe utover hverandrevurderingen. Klarere retningslinjer for deltakelse og hverandrevurdering vil vurderes.

Oslo, 15. januar 2024

Monika Nerland

Emneansvarlig, PED4405